Ένας 32χρονος, δραπέτης φυλακών, εξετάζεται από την αστυνομία για τη συμμετοχή του στη δολοφονική επίθεση εναντίον του δικηγόρου Μιχάλη Ζαφειρόπουλου. Ο ύποπτος που είναι υπήκοος Αλβανίας, εντοπίστηκε στην Πάτρα και μεταφέρθηκε στην Ασφάλεια Αττικής.

Σύμφωνα με αστυνομικές πηγές, ο συλληφθείς ετοιμαζόταν να φύγει για Αλβανία.

Οι αστυνομικοί του Τμήματος Εγκλημάτων κατά Ζωής, είχαν ακριβείς πληροφορίες για τους δύο δράστες της δολοφονίας και τις κινήσεις τους και εντόπισαν τον 32χρονο, καθώς αναζητούσε τρόπο να φύγει από την Ελλάδα.

Ο δεύτερος από τους δράστες, σύμφωνα με πληροφορίες πρόλαβε και διέφυγε στην Αλβανία, αλλά είναι γνωστά τα στοιχεία του και αναζητείται.

Να θυμίσουμε πως η δολοφονική επίθεση εναντίον του Μιχάλη Ζαφειρόπουλου, σημειώθηκε στο γραφείο του δικηγόρου που βρίσκεται στην οδό Ασκληπιού 154 στη Νεάπολη Αθήνας, στις 12 Οκτωβρίου.